##  辨太阳病脉证并治中第六

太阳病，头痛发热，身疼腰痛，骨节疼痛，恶风无汗而喘者，麻黄汤主之。方五。

麻黄三两(去节) 桂枝二两(去皮) 甘草一两(炙) 杏仁七十个(去皮尖)

上四味，以水九升，先煮麻黄，减二升，去上沫，内诸药，煮取二升半，去滓，温服八合，覆取微似汗，不须啜粥。余如桂枝法将息。

太阳与阳明合病，喘而胸满者，不可下，宜麻黄汤。六。(用前第五方)

太阳病，十日以去，脉浮细而嗜卧者，外已解也。设胸满胁痛者，与小柴胡汤；脉但浮者，与麻黄汤。七。(用前第五方)

病发热头痛，脉反沉，若不差，身体疼痛，当救其里，四逆汤方。

甘草二两(炙) 干姜一两半 附子一枚(生用，去皮，破八片)

上三味，以水三升，煮取一升二合，去滓，分温再服。强人可大附子一枚、干姜三两。

太阳病，先下而不愈，因复发汗，以此表里俱虚，其人因致冒，冒家汗出自愈。所以然者，汗出表和故也。里未和，然后复下之。

太阳病发汗，汗出不解，其人仍发热，心下悸，头眩，身**瞤**动，振振欲擗(一作僻)地者，真武汤主之。方四十三。

茯苓 芍药 生姜各三两(切) 白术二两 附子一枚(炮，去皮，破八片)

上五味，以水八升，煮取三升，去滓，温服七合，日三服。